Sakeman van KZN in huis vermoorDie owerhede vanoggend op die moordtoneel. (Foto: Yusuf Abramjee/Twitter) Die polisie in KwaZulu-Natal ondersoek ’n saak van moord, poging tot moord en huisroof nadat ’n 35-jarige sakeman Saterdag vroegoggend in sy huis in Tongaat, noord van Durban, met ’n skerp voorwerp doodgesteek is. Ashver Sukwa se 65-jarige pa het ook ernstige steekwonde in die voorval opgedoen en is na ’n hospitaal gehaas vir mediese behandeling. Kol. Thembeka Mbele, woordvoerder van die polisie, het aan Maroela Media gesê ’n groep onbekende mans het Sukwa en sy pa omstreeks 05:45 in hul huis in Saib Place in Greylands oorval. “Die huis is geplunder. Die kluise is leeggemaak en huishoudelike items is gesteel.” Volgens die nooddiens Reaction Unit South Africa is Sukwa meer as 30 keer met ’n voorwerp gesteek voordat hy in ’n laken toegedraai is. Sy pa is minstens vier keer gesteek en in ’n koelkamer in die huis ingedwing. Pa en seun het glo ’n groente-en-vrugte-onderneming vanuit die huis bedryf.